Jeremaia
Chapter 17
"Na nodra i valavala ca na Juta sa ceuti tu e nai ceu kaukamea, e na mata ni daimani: Sa ceuti tu e na lomadra, kei na tutuna balavu cake ni nomudou i cabocabo ni soro,
2 Ni ra sa nanuma tiko o ira na luvedra na nodra i cabocabo ni soro kei na nodra kalou yalewa e ruku ni kau bulabula mai na veiulunivanua.
3 O iko na Noqu ulu-ni-vanua mai vanua, na nomui yau, kei na nomu ka talei kece Au na solia me tokitaki ga, ia na nomu veiyasana cecere sa ia kina nai valavala ca, e na nomui yalayala kecega.
4 Ia o iko talega, mo na kua so ni tiko e na nomui tikotiko Ka'u a solia vei iko, ia Au na lewai iko mo qaravi ira na nomu meca e na vanua o sa lecava, ni sa dua na buka dou sa tutuvaka e na Noqu cudru, ena waqa ka sega ni mudu."
5 Sa tukuna vakaoqo o Jiova, "Ena ca na tamata sa vakararavi kivua na tamata, ka sa goleva na liga ni tamata, ka sa lako tani mai vei Jiova na lomana.
6 Ni na vaka na luveniyali ni veikau o koya, ena sega talega ni kunea na vinaka ni sa yaco mai; ena tikotiko ga e na vanua dravuisiga mai veikau, e na vanua masima sa sega ni sega.
7 "Sa kalouvinaka na tamata sa vakararavi vei Jiova, ka sa nuitaki Jiova ga.
8 Ni na vaka na kau sa tei e na bati ni wai, ia sa vakateteva na wakana ki na bati ni uciwai, ena sega ni kila ni sa yaco mai na katakata, a drauna talega ena drokadroka tu, ia e na yabaki ni dausiga ena sega ni nuiqawaqawa kina, ena sega talega ni mudu ni vuavuai.
9 "Sa ka dauveivakaisini duaduaga na yalo ni tamata, ka sa dredre ni vinaka. o cei me kila rawa?
10 Oi au o Jiova Au sa dikeva na loma ni tamata, Ka'u sa vakatovolea na kenai ivi, Me'u solia vua na tamata yadua me vaka na nonai valavala, me vaka na vua ni nona cakacaka.
11 "Me vaka na toa ni veikau sa saulaka na yaloka sa sega ni vakalutuma, sa vakakina o koya sa kumuna nai yau, ka segai e nai valavala dodonu, ena laiva ga o koya e na veimama ni nona bula, ia e na kenai otioti ena tamata lialia ga."
12 Sai tikotiko vakaiukuuku ka cecere mai nai vakatekivu na yasana ni neimami vale tabu.
13 Oi kemuni Jiova, era dauvakararavi kina na Isireli, o ira kece era biuti Kemuni era na madua ga, "O ira era lako tani vei au era na volai ga e na qele, ka ni ra sa biuti Jiova na mata-ni-wai bula."
14 Mo ni tara na noqu mavoa, kemuni Jiova, ena qai mavo; Ni vakabulai au, ka'u na qai bula; Ni sai kemuni ka'u sa vakacaucautaka,
15 Raica, era sa tukuna vei au, "Sa evei na vosa i Jiova? Me yaco mada ga!"
16 Ia, oi au, au sa sega ni vakatotolo ni biuta na noqui tavi ni vakatawa me'u muri kemuni; Ia na siga ca au a sega ni gadreva; o ni sa kila ga na ka sa lako tani mai na gusuqu sa dodonu ga e Matamuni.
17 Mo ni kakua ni vakataqayataki au; oi kemuni ga au sa vakararavi kina e na siga ca.
18 Me ra vakamaduataki o ira era vakacacani au, ia me'u kakua ni vakamaduataki oi au, me ra taqaya o ira, ia me'u kakua ni taqaya oi au: Mo ni vakayacora vei ira na siga ca, ia mo ni vakarusai ira e na rusa vakarua!
19 Sa tukuna vakaoqo vei au o Jiova, "Mo la'ki tu e na matamata-ni-koro ni luvedra na tamata, e ratou dauveicuruyaki kina na tui Juta, e na matamata-ni-koro kece talega kei Jerusalemi;
20 "Ka tukuna vei ira, 'Dou rogoca na vosa i Jiova, oi kemudou na tui Juta, kemudou kei na Juta kecega, kei na kai Jerusalemi kecega, sa daucuruma na veimatamata ni koro oqo.
21 'Sa tukuna vakaoqo o Jiova; "Dou qarauni kemudou, mo dou kakua ni colata nai kaukau e na siga tabu, se kauta mai e na veimatamata ni koro ki Jerusalemi;
22 "Dou kakua talega ni colata yani nai kaukau mai na nomudou veivale e na siga tabu, se cakava e dua na cakacaka, ia dou vakatabuya ga na siga tabu, me vaka Au a vakarota vei ira na nomudou qase.
23 "Ia era sega ni talairawarawa, se vakatu daligadra, era sa vakadomoqataki ira ga, me ra kakua ni vakarorogo, se me ra vakavulici.
24 "Ia ena yaco, kevaka dou na vakarorogo matua sara vei au," sa tukuna o Jiova, "Mo dou kakua ni colata mai nai kaukau ki na veimatamata-ni-koro oqo e na siga tabu, ka sa vakatabuya ga na siga tabu, me kakua ni caka kina e dua na cakacaka.
25 "Ena qai curu mai ki na veimatamata-ni-koro oqo o ira na tui kei na turaga era sa tiko e nai tikotikoi Tevita, ka sa vodo e na qiqi-vakaturaga kei na ose, o ira, kei na luvedra, kei ira na Juta, kei na lewe i Jerusalemi: ia ena tu dei ga na koro oqo ka sega ni mudu.
26 "Ka ra na lako mai na veikoro vaka-Juta, kei na yasayasa vaka-Jerusalemi, kei na vanua i Penijamini, kei na buca, kei na veiulunivanua, kei na mata ni ceva, ka kauta mai nai soro kama, kei nai soro, kei nai madrali laukana, kei na ka boi vinaka, ka kauta mai nai madrali ni vakavinavinaka, ki na vale i Jiova.
27 "Ia kevaka dou na sega ni vakarorogo vei Au mo dou vakatabuya na siga tabu, ka me kakua ni colata mai nai kaukau, ka curu ki na veimatamatani- koro ki Jerusalemi e na siga tabu, Au na qai tutuvaka na buka e na kena matamata-ni-koro, ena kania na veivale vakaturaga mai Jerusalemi, ena sega talega ni bokoci."'"
tpi_Latn knc_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn